CIMBT นำร่องขึ้นดอกเบี้ยเงินกู้ 0.125% เริ่มวันนี้ รับอาจกระทบยอดปล่อยกู้สินเชื่อบ้าน
CIMBT นำร่องขึ้นดอกเบี้ยเงินกู้ 0.125% เริ่มวันนี้ รับกระทบยอดปล่อยกู้สินเชื่อบ้าน
1 ก.พ. 2562

นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบีไทย จำกัด (มหาชน) หรือ CIMBT ประกาศปรับขึ้นดอกเบี้ยเงินฝากประจำ 3-9 เดือน อัตรา 0.25% และปรับขึ้นดอกเบี้ยเงินกู้ MRR อัตรา 0.125% มีผลตั้งแต่ 1 ก.พ. นี้ เป็นต้นไป
โดยธนาคารปรับขึ้นดอกเบี้ยเงินฝากประจำ 3 เดือน 6 เดือน 9 เดือน สำหรับวงเงินฝากไม่เกิน 2 ล้านบาท เพิ่มขึ้น 0.25% ต่อปี ส่งผลให้ดอกเบี้ยอยู่ที่ 1.3% ,1.55% ,1.55% ต่อปี ตามลำดับ และ ปรับขึ้นดอกเบี้ยเงินฝากประจำ 12 เดือน วงเงินไม่เกิน 2 ล้านบาท เพิ่มขึ้น 0.10% ส่งผลให้ดอกเบี้ยอยู่ที่ 1.65% ต่อปี มีผลวันที่ 1 ก.พ. 62 เป็นต้นไป จากปัจจุบันธนาคารมีเงินฝากรวมทั้งสิ้น 2.1 แสนล้านบาท แบ่งเป็นเงินฝากรายย่อย 1.2 แสนล้านบาท เงินฝากรายใหญ่ 8 หมื่นล้านบาท เงินฝากเอสเอ็มอีมากกว่า 1 หมื่นล้านบาท
นอกจากนี้ได้ปรับขึ้นดอกเบี้ยเงินกู้ลูกค้ารายย่อยชั้นดี (MRR) 0.125% ต่อปี จากปัจจุบัน 7.75% เป็น 7.875% ต่อปี มีผลวันที่ 1 ก.พ. 62 เป็นต้นไป ถือเป็นธนาคารแรกที่ปรับขึ้น และยอมรับว่าจะกระทบต่อการปล่อยกู้สินเชื่อบ้านสำหรับลูกค้าใหม่ และกระทบต่อลูกค้าเก่าที่จะตัดยอดเงินต้นน้อยลง
อย่างไรก็ตาม หากเทียบกับธนาคารขนาดเดียวกันยังถือว่าอยู่ในระดับต่ำ 1 ใน 3 โดยปัจจุบันธนาคารมีพอร์ตสินเชื่อบ้านอยู่ที่ 8 หมื่นล้านบาท ซึ่งปีนี้ธนาคารตั้งเป้าปล่อยสินเชื่อไว้ที่ 2.8 หมื่นล้านบาท จากปีก่อนปล่อยไป 2.2 หมื่นล้านบาท
“MRR ขึ้น จะมีผลต่อลูกค้าบ้านเท่านั้น โดยหากคิดเป็นเม็ดเงินลูกค้าจะจ่ายเพิ่มขึ้นปีละ 1 พันกว่าบาท ส่วน MOR MLR ยังไม่ได้ปรับขึ้นในตอนนี้ แต่ก็มีโอกาสที่จะปรับขึ้นในอนาคต โดยเราขอประเมินถึงผลกระทบต่อการปล่อยสินเชื่อบ้านในช่วงสิ้นไตรมาส 1/62 เรามีต้นทุนทางการเงินที่สูงขึ้น เราเห็นว่าแบงก์ใหญ่ปรับดอกเบี้ยเงินฝากขึ้นไปก่อนหน้านี้ เราก็ยังไม่ปรับ และ ตอนนี้เราปรับดอกเบี้ยเงินกู้ขึ้น ซึ่งเป็นแบงก์แรกที่ปรับ เพราะเราต้องการสะท้อนต้นทุน โดยสัดส่วนเงินฝากออมทรัพย์เราน้อยมีแค่ 25% ในขณะที่แบงก์ใหญ่ 50% เพราะฉะนั้นหากขยับเป็นเปอร์เซ็นต์เราจะได้รับผลกระทบมากกว่าแบงก์ใหญ่ ซึ่งปัจจุบันเรามี Loan to deposit อยู่ที่ 100%” นายอดิศร
สำหรับสินเชื่อรวมปีนี้ตั้งเป้าเติบโต 8% และ เงินฝากเติบโต 8% ซึ่งธนาคารต้องการให้อยู่ในระดับใกล้เคียงกันทั้ง 2 ฝั่งส่วนการรีไฟแนนซ์สินเชื่อบ้านที่แคมเปญจะสิ้นสุดในวันนี้ โดยให้ดอกเบี้ยอยู่ที่ 2.89% พบว่ายอดรีไฟแนนซ์ในเดือนธ.ค. 61 อยู่ที่ 2.5 พันล้านบาท และ ในเดือนม.ค. 62 อยู่ที่ 2.2 พันล้านบาท ถือว่าชะลอตัวลง ซึ่งปัจจุบันอยู่ระหว่างพิจารณาว่าจะต่อแคมเปญออกไปหรือไม่
“ปลายไตรมาส 1/62 เราจะประเมินผลกระทบอีกครั้ง หากยอดปล่อยใหม่ลดลง ก็อาจจะพิจารณาเรื่องดังกล่าวอีกครั้ง เพราะเราไม่ต้องการให้กระทบต่อกำไรที่มาร์จิ้นก็ไม่ได้สูงมาก โดยสัดส่วนรายได้ดอกเบี้ยของเราอยู่ที่ 80% รายได้ค่าฟีอยู่ที่ 20%”
อนึ่งก่อนหน้านี้ คณะกรรมการนโยบายการเงิน (กนง.) ครั้งที่ 8/2561 เมื่อวันที่ 19 ธ.ค.61 ที่ผ่านมา มีมติปรับขึ้นอัตราดอกเบี้ยนโยบาย 0.25% ต่อปี
 